На основу чланa 8. Закона о буџету Републике Србије за 2016. годину („Службени гласник РС”, број 103/15) и члана 42. став 1. Закона о Влади („Службени гласник РС”, бр. 55/ 05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

УРЕДБУ

О ИЗМЕНАМА УРЕДБЕ О УТВРЂИВАЊУ ПРОГРАМА СТАНДАРДИЗОВАНОГ СЕТА УСЛУГА ЗА МИКРО, МАЛА И СРЕДЊА ПРЕДУЗЕЋА И ПРЕДУЗЕТНИКЕ У 2016. ГОДИНИ КОЈИ СЕ РЕАЛИЗУЈЕ ПРЕКО АКРЕДИТОВАНИХ РЕГИОНАЛНИХ РАЗВОЈНИХ АГЕНЦИЈА

Члан 1.

У Уредби о утврђивању Програма стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција („Службени гласник РС”, број 28/16), у Програму стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција у глави III. НАМЕНА СРЕДСТАВА, тачка 2. Обуке, ст. 10. и 11. мењају се и гласе:

„За спровођење обука опредељено је до 1.200.000,00 динара у бруто износу на годишњем нивоу за сваку АРРА. Укупан годишњи буџет за ову врсту услуга износи 15.000.000,00 динара бруто.

Уколико АРРА на годишњем нивоу спроведе обуке чија вредност прелази максимални годишњи опредељени износ за обуке, Развојна агенција може да исплати АРРА износ до 1.200.000,00 динара.”

Члан 2.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број: 110-11407/2016

У Београду, 29. новембра 2016. године

В Л А Д А

ПРЕДСЕДНИК

с. р. Александар Вучић

**О Б Р А З Л О Ж Е Њ Е**

**I ПРАВНИ ОСНОВ**

Правни основ за доношење ове уредбе садржан је у члану 8. Закона о буџету Републике Србије за 2016. годину („Службени гласник РС”, број 103/15), где су, у оквиру раздела 20 - Министарство привреде, Програм 1509 Подстицаји развоју конкурентности привреде, функција – 410 Општи економски и комерцијални послови и послови по питању рада, Пројекат 4003 Подршка кроз Стандардизовани сет услуга за МСПП, апропријација економске класификације - 424 Специјализоване услуге, предвиђена средства у износу од 41.250.000,00 динара. Наведена средства су намењена реализацији Програма стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција.

Чланом 42. став 1. Закона о Влади, прописано је да Влада Уредбом подробније разрађује однос уређен законом, у складу са сврхом и циљем закона.

**II РАЗЛОЗИ ЗА ДОНОШЕЊЕ УРЕДБЕ**

Уредба о изменама Уредбе о утврђивању Програма стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција доноси се због великог интересовања постојећих и потенцијалних МСПП за похађање обука у појединим акредитованим регионалним развојним агенцијама које покривају већу територију.

Имајући у виду да је 2016. година, Закључком Владе Републике Србије 05 број 023-502/2016 проглашеном Годином предузетништва и Програм стандардизованог сета услуга за микро, мала и средња предузећа и предузетнике у 2016. години који се спроводи преко акредитованих регионалних развојних агенција препознат као једини програм нефинансијске подршке потенцијалним и постојећим МСПП, од изузетне важности је да се постојећим и потенцијлним МСПП омогуђи похађање обука које организују акредитоване регионалне развојне агенције.

У вези са наведеним, Уредбом о изменама Уредбе о утврђивању Програма стандардизованог сета услуга за микро, мала и средња предузећа и предузетнике у 2016. години који се реализује преко акредитованих регионалних развојних агенција опредељују се средства у износу од 1.200.000,00 динара у бруто износу на годишњем нивоу за спровођење обука за сваку акредитовану регионалну развојну агенцију појединачно, како би се задовољила повећана тражња за обукама у појединим акредитованим регионалним развојним агенцијама.

Министарство ће годишњим извештајем информисати Владу о реализацији програма утврђеног овом уредбом.

**III OБРАЗЛОЖЕЊЕ ПОЈЕДИНАЧНИХ РЕШЕЊА У УРЕДБИ**

Члан 1. ове уредбе наводи да се истом врше измене Уредбе о утврђивању Програма стандардизованог сета услуга за микро, мала и средња предузећа и предузетнике у 2016. години који се спроводи преко акредитованих регионалних развојних агенција („Службени гласник РС“, бр. 28/16)

Чланом 2. утврђују се измене у Програму стандардизованог сета услуга за микро, мала и средња предузећа и предузетнике у 2016. години који се спроводи преко акредитованих регионалних развојних агенција тако што се у глави 3. НАМЕНА СРЕДСТАВА, тачка 2. Обуке, став 10.,мења и гласи:

„За спровођење обука опредељено је до 1.200.000,00 динара у бруто износу на годишњем нивоу за сваку АРРА. Укупан годишњи буџет за ову врсту услуга износи 15.000.000,00 динара бруто.“

У глави 3. НАМЕНА СРЕДСТАВА, тачка 2. Обуке, став 11.,мења се и гласи:

„Уколико АРРА на годишњем нивоу спроведе обуке чија вредност премашује максимални годишњи опредељени износ за обуке, Развојна агенција може да исплати АРРА износ до 1.200.000,00 динара.“

Чланом 3. ове уредбе прописано је да уредба ступа наснагу наредног дана од дана објављивања у „Службеном гласнику Републике Србије”.

**IV ПОТРЕБНА ФИНАНСИЈСКА СРЕДСТВА**

Законом о буџету Републике Србије за 2016. годину („Службени гласник РС“, број 103/15) члан 8, у оквиру раздела 20 - Министарство привреде, Програм 1509 Подстицаји развоју конкурентности привреде, функција – 410 Општи економски и комерцијални послови и послови по питању рада, Пројекат 4003 Подршка кроз Стандардизовани сет услуга за МСПП, апропријација економске класификације - 424 Специјализоване услуге, предвиђена су средства у износу од 41.250.000,00 динара. Наведени износ је намењен за спровођење Програма стандардизованог сета услуга за микро, мала и средња предузећа и предузетнике у 2016. години који се спроводи преко акредитованих регионалних развојних агенција.

**V. РАЗЛОЗИ ЗБОГ КОЈИХ СЕ ПРЕДЛАЖЕ ДА УРЕДБА СТУПИ НА СНАГУ ПРЕ ОСМОГ ДАНА ОД ДАНА ОБЈАВЉИВАЊА У СЛУЖБЕНОМ ГЛАСНИКУ РЕПУБЛИКЕ СРБИЈЕ**

Ступање Уредбе на снагу наредног дана од дана објављивања неопходно је због несметаног спровођења и због велике заинтересованости потенцијалних и постојећих МСПП за овај Програм.